作者:王維
標題:田園樂七首
內容:厭見千門萬戶，經過北裡南鄰。官府鳴珂有底，崆峒散發何人。再見封侯萬戶，立談賜璧一雙。詎勝耦耕南畝，何如高臥東窗。採菱渡頭風急，策杖林西日斜。杏樹壇邊漁父，桃花源裡人家。萋萋春草秋綠，落落長松夏寒。牛羊自歸村巷，童稚不識衣冠。山下孤煙遠村，天邊獨樹高原。一瓢顏回陋巷，五柳先生對門。桃紅複含宿雨，柳綠更帶朝煙。花落家童未掃，鶯啼山客猶眠。酌酒會臨泉水，抱琴好倚長松。南園露葵朝折，東谷黃粱夜舂。